Almal wil 'n goeie werk hê - Solidariteit GildesSolidariteit Gildes Almal wil 'n goeie werk hê - Solidariteit Gildes
Tuis / Arbeidsverhoudingspesialiste Artikel / Almal wil 'n goeie werk hê
Volgens die Amerikaanse meningsopnamemaatskappy, Gallup, is 'n goeie werk mense se grootste behoefte oor die wêreld heen.
Indien die sosialisties-georiënteerde vakbondfederasies soos Cosatu en Saftu gevra word wat 'n “goeie werk” behels, sal die antwoord wees: werk wat beoefen word by 'n werkplek wat onder werkerbeheer staan; waar korter ure sonder 'n verlies aan inkomste gewerk kan word; wat 'n salaris bied wat voldoende sal wees om in al die werker se behoeftes te voorsien; en waar die surplus-inkomste (winste) onder die werkers verdeel sal word.
Vir 'n vakbond soos Solidariteit, wat in die Christen-demokratiese tradisie van vakbondwese gesetel is, sal 'n “goeie werk” op vier pilare rus:
Die eerste pilaar het betrekking op 'n sinvolle en betekenisvolle werk waar die werkgewer se kernbesigheid waarde toevoeg tot die lewensomstandighede en welstand van sy kliënte, lede, of die publiek wat gedien word. Andersins moet die werkplek geleenthede vir werknemers skep om 'n positiewe bydrae in mense se lewens te maak. Waar dit ontbreek, kan 'n werknemer met 'n positiewe ingesteldheid steeds waarde tot die lewe van 'n kollega toevoeg om só sy of haar werk in betekenisvolle werk te omskep.
Die tweede pilaar hou verband met die kultuur en karakter van die werkplek waarvolgens werknemers se menswaardigheid beskerm en hulle met respek behandel word. By hierdie werkplekke word in ag geneem dat 'n werknemer altyd iemand se man of vrou, pa of ma, broer of suster, oupa of ouma, of iemand se vriend/in is en dat werknemers slegs 'n positiewe rol in 'n gesin, familie of gemeenskap kan vervul as hul menswaardigheid by die werk beskerm word.
Dat werknemers eerder as gevolg van probleme met hul lynhoof bedank as weens hul werkinhoud, het almal seker al in hul loopbaan ervaar. 'n Ander Gallup-studie, wat onder 2,5 miljoen bestuurders en 27 miljoen werknemers in 195 lande onderneem is, het bevestig dat 50% van bedankings inderdaad verband hou met ongemak met ’n lynhoof. Die studie het ook bevind dat gereelde kontak, kommunikasie en vergaderings tussen werknemer en lynhoof meebring dat so 'n werknemer drie keer meer toegewyd aan die werk en die werkplek is, wat dit “'n goeie werk” maak.
Steeds deel van die tweede pilaar word 'n goeie werk geskep wanneer werknemers se werk-lewe-balans bevorder word en daar nie net geleentheid is vir werknemers om, afhangend van hul werksvereistes, belangrike aktiwiteite van hul kinders te kan bywoon nie, maar dat spesiale vergunnings ook gemaak word vir enkelouers wat hul eksterne logistieke uitdagings betref. Werkgewers van keuse maak dit ook moontlik vir vroue wat dit so verkies, om halfdagposte te beklee of om korter ure te werk om só in staat te wees om tegelyk 'n moeder en 'n beroepsvrou te wees. Hierdie buigbaarheid in die werkplek is dikwels vir werknemers belangriker as die inhoud van hul vergoedingspakket.
Die derde pilaar van 'n goeie werk word verwesenlik wanneer 'n werknemer billik en redelik vergoed word. Werkgewers wat hul werknemers bo die 50ste persentiel vergoed en hul werknemers dus aan die bopunt van 'n bedryfsnorm vergoed, skep nie net meer gemotiveerde werknemers nie, maar dit is ook 'n strategie om waardevolle werknemers te behou. Daarmee gepaardgaande en om te verseker dat alle werknemers hul ideaal vir 'n goeie werk kan bereik, moet werknemers gelyke geleenthede vir bevordering kry en die geleentheid kry om hul vaardighede en kwalifikasies te kan verbeter.
Die laaste en baie belangrike pilaar hou verband met werksekerheid. In dié verband is die ideale werkplek een waar almal in die organisasie, vanaf topbestuur tot by intreevlakwerkers, die werkgewer se volhoubaarheid op die hart dra. Topbestuur moet die organisasie so bestuur dat hul uitsette, besigheidspraktyke en werksetiek vertroue by werknemers wek en dit werknemers motiveer om hul produktiwiteit en dienslewering deurgaans te verhoog om só die organisasie se volhoubaarheid te bevorder. 'n Werknemer sal dit veral as 'n goeie werk ervaar as 'n organisasie, wat onder finansiële druk is, personeelafleggings slegs as 'n buitengewone en allerlaaste opsie oorweeg om koste te sny.
Het jy 'n goeie werk, of skep jy goeie werk vir ander?